# Edifici d'habitatges al carrer Caputxes, 5-6 (Barcelona)

L'Edifici d'habitatges al carrer Caputxes, 5-6 és una obra de Barcelona protegida com a Bé Cultural d'Interès Local.

## Descripció

L'edifici d'habitatges emplaçat al carrer Caputxes, 5-6 del districte de Ciutat Vella es localitza en una illa de cases irregular delimitada pels carrers Caputxes, Plegamans, Anisadeta i la plaça de Santa Maria.
Es tracta d'un conjunt de dos edificis entre mitgeres originàriament independents, que en l'operació de rehabilitació efectuada l'any 1996-97, s'uniren per poder permetre obtenir habitatges amb les condicions mínimes exigibles.
Per un costat el situat al número 5 del carrer Caputxes s'aixecava sobre una parcel·la molt petita, d'origen medieval, ocupant la banda més meridional de la nova finca, amb façanes a la plaça de Santa Maria, i als carrers Anisadeta i Caputxes. En alçada consta de planta baixa i quatre plantes amb coberta plana transitable. A la planta baixa hi ha un portal a cadascuna de les façanes, mentre que a la resta de plantes hi ha un únic eix vertical d'obertures per façana. A la primera planta hi ha una balconada correguda que volta les tres façanes, resseguint les dues cantonades. Aquesta balconada es compon d'una estructura metàl·lica en voladís on es disposa una llosana de rajoles amb la flor de gira-sol, tancada per una barana amb barrots de ferro forjat. En el seu origen mantenia una escala de cargol de reduïdes dimensions que donava accés als petits habitatges de planta. Aquesta escala ha estat enderrocada en ser annexionat l'edifici amb la casa veïna número 6, que manté l'escala d'origen barroc, encara que amb una modificació a la planta baixa que la gira cap a la plaça Santa Maria. A l'interior cal destacar la recuperació de pintures decoratives dels sostres interiors dels habitatges.
L'altre edifici que forma la finca, amb entrada principal al carrer Caputxes, es tracta d'un edifici de planta complexa, amb dos cossos diferenciats. El primer està ubicat entre els carrers Caputxes i Plegamans, i l'altre que, passant per damunt del carrer Caputxes, té façana a la plaça Santa Maria. Tots dos tenen una alçada de planta baixa i quatre pisos sota coberta plana transitable rematada per una torratxa coberta amb teules vidriades situada al damunt de la caixa d'escales dels veïns. La sustentació del volum edificat sobre el carrer es fa mitjançant un embigat que reposa en dos arcs adovellats: un de mig punt sobre impostes -a la banda del carrer Anisadeta- i l'altre, carpanell molt rebaixat. L'origen medieval de la construcció es testimonia per una columna octogonal que sustenta un cos volat al carrer Caputxes.
Ambdós edificis presenten una formalització arquitectònica pròpia del segle xviii, encara que bastit sobre estructures medievals, com s'ha pogut apreciar amb les restes aparegudes en els seus paraments.

## Història

Sobre unes estructures anteriors d'època medieval al segle xviii es fa una reforma completa que li dona l'actual fisonomia. Entre els anys 1996 i 1997 es va fer l'annexió de les dues cases, i una rehabilitació total dels edificis, obres encarregades per l'empresa COTONERS 89 S.A. a l'arquitecte Fernando Chopitea Rigo.

## Referències

* 1 2 3 4 5 6

## Enllaços externs

* «Edifici d'habitatges al carrer Caputxes, 5-6». Cercador Patrimoni Arquitectònic. Ajuntament de Barcelona.